C ตัวที่ 6 ของธุรกิจครอบครัวไทย : Change ความเปลี่ยนแปลง
ท่านผู้อ่านคงจะได้ติดตามผลงานเกี่ยวกับ 5C ของหนังสือวางแผนสืบทอดธุรกิจครอบครัวอย่างยั่งยืนและเคล็ดลับ
31 ก.ค. 2555

โดย...ศ.พิเศษ กิติพงษ์ อุรพีพัฒนพงศ์
ท่านผู้อ่านคงจะได้ติดตามผลงานเกี่ยวกับ 5C ของหนังสือวางแผนสืบทอดธุรกิจครอบครัวอย่างยั่งยืนและเคล็ดลับ ธุรกิจครอบครัวไทยของเจ้าของธุรกิจครอบครัวไทยที่มีความเกี่ยวข้องกับ 5C ที่ผมเขียนถึงในบทความ 2 ตอนที่แล้ว หลัก 5C ของการบริหารธุรกิจครอบครัวอย่างไรให้เติบโตอย่างยั่งยืนในหนังสือของผมคือ
C ที่ 1 คือ Corporate Structure โครงสร้างบริษัทและการถือหุ้น
C ที่ 2 คือ Compensation ค่าตอบแทนและผลประโยชน์
C ที่ 3 คือ Communication การสื่อสารระหว่างสมาชิกในครอบครัว
C ที่ 4 คือ Conflict Resolution การระงับข้อพิพาทของสมาชิกในครอบครัว
C ที่ 5 คือ Care and Compassion ความเอื้ออาทรและความกรุณาของสมาชิกในครอบครัวและผู้มีส่วนได้เสีย 
ซึ่งเป็นที่ประจักษ์กันอยู่ทั่วไปแล้วว่า C ตัวที่ 5 ความเอื้ออาทรและความกรุณาระหว่างสมาชิกในครอบครัวและผู้มีส่วนได้เสียนั้น เป็นองค์ประกอบที่สำคัญที่สุดที่จะบริหารธุรกิจครอบครัวได้อย่างยั่งยืนและประสบความสำเร็จในการสืบทอดธุรกิจการรุ่นสู่รุ่น 
อย่างไรก็ตาม หลังจากการเขียนหนังสือและประสบการณ์การทำงานในประเด็นเรื่องธุรกิจครอบครัวและการพบปะบรรยายในการสัมมนาตลอดเวลากว่า 2 ปีที่ผ่านมา ผมได้พบอีกว่า มี C ตัวที่ 6 ที่น่าจะมีความสำคัญต่อการเจริญเติบโตและความยั่งยืนของธุรกิจครอบครัวไทย โดยเฉพาะในยุคโลกาภิวัตน์และสภาวะการเปลี่ยนแปลงเศรษฐกิจและสังคม อันจะทำให้ธุรกิจครอบครัวจะต้องปรับตัวในการบริหารธุรกิจครอบครัวอย่างยั่งยืนต่อไป 
โดยในการอบรมสัมมนาที่ผ่านมานั้น ผมได้พยายามตั้งคำถามตลอดเวลาว่า C ตัวที่ 6 นั้นคืออะไร หลายคนก็พยายามจะตอบหลายประการ เช่น Cost (ค่าใช้จ่าย) Common Goal (เป้าหมายร่วม) 
แต่ที่ผมพบว่า C ที่สำคัญคือ Change อันหมายถึง ความเปลี่ยนแปลง ซึ่งจะสอดคล้องกับประธานาธิบดีโอบามาในตอนหาเสียงเลือกตั้งเมื่อเดือน พ.ย. 4 ปีที่แล้ว และตอนนี้ก็ใกล้จะเลือกตั้งประธานาธิบดีอีกครั้งหนึ่ง และผมคิดว่า C ตัวที่ 6 ที่มีความสำคัญมากกับธุรกิจครอบครัวไทยคือ Change หรือความเปลี่ยนแปลงนั่นเอง
ทำไมผมถึงคิดว่า C ตัวที่ 6 ที่หมายถึง ความเปลี่ยนแปลงที่มีความสำคัญกับธุรกิจครอบครัวไทย ก็สืบเนื่องมาจากเหตุผลว่าความเปลี่ยนแปลงที่เกิดจากปัจจัยภายนอกที่ผู้ประกอบการต้องปรับตัว (2 ประเภทแรก) กับความเปลี่ยนแปลงที่เกิดจากปัจจัยภายในที่ขึ้นอยู่กับเจ้าของธุรกิจครอบครัว (2 ประเภทหลัง) นั่นจะมีส่วนสำคัญต่อการอยู่รอดของธุรกิจครอบครัวไทย โดยความเปลี่ยนแปลงมี 4 ประเภท คือ
1.Change of Laws and Regulations คือ ความเปลี่ยนแปลงในกฎหมายและกฎกติกา ในเรื่องการค้าการลงทุนภายในและระหว่างประเทศอันเป็นความเปลี่ยนแปลงที่มาจากปัจจัยภายนอก โดยเฉพาะอย่างยิ่ง AEC อีก 3 ปีนับจากนี้ สำหรับธุรกิจครอบครัวไทยจะต้องได้รับผลกระทบจากความเปลี่ยนแปลงที่จะเกิดขึ้นในระยะเวลาอันใกล้นี้อย่างแน่นอน 
ความเปลี่ยนแปลงนี้ยิ่งทำให้ธุรกิจครอบครัวไทยต้องเปลี่ยนแปลงวิถีการคิด วิธีการทำงานและวิธีการส่งมอบธุรกิจครอบครัว เพราะฉะนั้นความเปลี่ยนแปลงในเรื่องของกฎหมาย จึงเป็นเรื่องที่มีความสำคัญที่ธุรกิจครอบครัวต้องมีความเข้าใจและเรียนรู้เป็นอย่างดี เช่น การซื้อขายลงทุนในต่างประเทศ การหาหุ้นส่วนต่างประเทศ 
2.Change of Business Environments คือ ความเปลี่ยนแปลงของสภาวะแวดล้อมทางธุรกิจอันเป็นปัจจัยภายนอกที่จะทำให้ธุรกิจครอบครัวต้องปรับเปลี่ยนการบริหารจัดการ เพราะลักษณะสภาพแวดล้อมทางธุรกิจได้เปลี่ยนไปจากเดิมมาก ผู้ประกอบการต้องทำความเข้าใจและปรับปรุงแนวคิดและการดำเนินการให้สอดคล้องโดยเร็ว เช่น การจ้างมืออาชีพทั้งในและต่างประเทศมาให้คำแนะนำ การดูว่าธุรกิจใดมีอนาคตหรือมีปัญหา การปรับลักษณะธุรกิจ 
เอาไว้ฉบับหน้าเรามาพิจารณาถึงการเปลี่ยนแปลงที่จะต้องติดตามเพิ่มเติมครับ